Sag C-249/02

Den Portugisiske Republik

mod

Kommissionen for De Europæiske Fællesskaber

»Landbrug – fælles landbrugspolitik – finansiering gennem EUGFL – statens faktiske udgifter lavere end de forventede udgifter, der var meddelt Kommissionen – Kommissionens kompetence til at nedsætte de i form af forskud udbetalte beløb – en skrivelse fra en generaldirektør i Kommissionen med underretning til medlemsstaten om denne nedsættelse – retsakt, der fremkalder bindende retsvirkninger«

Sammendrag af dom

1. Annullationssøgsmål – retsakter, der kan gøres til genstand for søgsmål – begreb – retsakter, der fremkalder bindende retsvirkninger – beslutning indeholdt i en skrivelse fra Kommissionens generaldirektør for landbrug med underretning til en medlemsstat om en nedsættelse af de finansielle forskud bevilget i henhold til EUGFL – omfattet

(Art. 230 EF; Kommissionens forordning nr. 1750/1999, art. 39, stk. 3)

2. Landbrug – fælles landbrugspolitik – finansiering gennem EUGFL – ensartet nedsættelse af de bevilligede finansielle forskud – beslutning indeholdt i en skrivelse fra Kommissionens generaldirektør for landbrug – delegation fra Kommissionen foreligger ikke – beslutning behæftet med kompetencemangel

(Kommissionens forretningsorden, art. 13 og 14; Kommissionens forordning nr. 1750/1999, art. 39, stk. 3)

1. Ved afgørelsen af, om foranstaltninger udgør retsakter i henhold til artikel 230 EF, skal der lægges vægt på foranstaltningens indhold, mens den form, hvori den er truffet, i denne sammenhæng principielt er irrelevant. Der foreligger retsakter eller beslutninger, der kan gøres til genstand for et annullationssøgsmål i medfør af denne artikel, når foranstaltningerne har retligt bindende virkninger, som kan berøre sagsøgerens interesser gennem en væsentlig ændring af hans retsstilling.

Dette gælder for en beslutning indeholdt i en skrivelse fra Kommissionens generaldirektør for landbrug med underretning til en medlemsstat om en nedsættelse af bevilligede finansielle forskud i medfør af artikel 39, stk. 3, i forordning nr. 1750/1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), som senest ændret ved forordning nr. 1763/2001, når nævnte beslutning udgør den eneste foranstaltning, hvori indholdet og omfanget af den anfægtede finansielle korrektion klart fastslås, mens beslutningerne vedrørende de forskud, der skal udbetales medlemsstaterne, kun oplyser det samlede beløb af månedlige forskud, som er udbetalt til hver af medlemsstaterne, og ikke indeholder noget om størrelsen af de finansielle korrektioner, som skal anvendes over for modtagerne.

2. Den beslutning, der er indeholdt i skrivelsen fra Kommissionens generaldirektør for landbrug med underretning til en medlemsstat om nedsættelse af de forskud, der var bevilget i henhold til artikel 39, stk. 3, i forordning nr. 1750/1999 om gennemførelsesbestemmelser til forordning nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), som senest ændret ved forordning nr. 1763/2001, er behæftet med en kompetencemangel, når udstederen ikke har handlet inden for rammerne af sine egne beføjelser til at udstede beslutningen, og Kommissionen ikke har påberåbt sig eksistensen af en retsakt, der meddeler delegation eller videredelegation, truffet på grundlag af artikel 13 eller 14 i Kommissionens forretningsorden, som ville have givet nævnte direktør kompetence.

(jf. præmis 44 og 47)